[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.7.2008

COM(2008) 486 végleges

A BIZOTTSÁG NEGYEDIK JELENTÉSE A TANÁCSNAK ÉS AZ EURÓPAI PARLAMENTNEK

a 851/2005/EK rendelet által a viszonossági mechanizmus tekintetében módosított, a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendelet 1 cikkének (5) bekezdésével összhangban a viszonosság elvével ellentétes vízumkötelezettség egyes harmadik országok általi fenntartásáról

A BIZOTTSÁG NEGYEDIK JELENTÉSE A TANÁCSNAK ÉS AZ EURÓPAI PARLAMENTNEK

a 851/2005/EK rendelet által a viszonossági mechanizmus tekintetében módosított, a külső határok átlépésekor vízumkötelezettség alá eső, illetve az e kötelezettség alól mentes harmadik országbeli állampolgárok országainak felsorolásáról szóló 539/2001/EK tanácsi rendelet 1 cikkének (5) bekezdésével összhangban a viszonosság elvével ellentétes vízumkötelezettség egyes harmadik országok általi fenntartásáról

TARTALOMJEGYZÉK

I. Bevezetés 3

II. A viszonosságról szóló harmadik bizottsági jelentés óta elért eredmények 3

1. Teljes körű viszonosság fennállása 3

1.1. Izrael 3

1.2. Malajzia 4

1.3. Paraguay 4

2. A 2007. szeptember 13-i jelentés óta a viszonosság terén történt előrelépés 4

2.1. Ausztrália 4

2.2. Brazília 5

2.3. Brunei Darussalam Állam 5

2.4. Kanada 6

3. A 2007. szeptember 13-i jelentés óta a viszonosság terén elmaradt előrelépés 6

3.1. Japán 6

3.2. Panama 7

3.3. Szingapúr 7

3.4. Amerikai Egyesült Államok (USA) 8

III. Következtetés 10

I. BEVEZETÉS

Közös vízumpolitikánk, valamint a pozitív listán szereplő tagállamok által egy vagy több tagállam állampolgáraival szemben fenntartott vagy életbe léptetett vízumkötelezettség esetén alkalmazandó kölcsönösségi mechanizmus alapjául a 2005. június 2-i 851/2005/EK tanácsi rendelet által módosított, a külső határok átlépésekor vízumkötelezettség alá eső (a rendelet I. melléklete, a továbbiakban: negatív lista), illetve az e kötelezettség alól mentes harmadik országbeli állampolgárok országainak (a rendelet II. melléklete, a továbbiakban: pozitív lista)[1] felsorolásáról szóló, 2001. március 15-i 539/2001/EK tanácsi rendelet[2] szolgál. A vízumviszonosságról szóló első[3] és második[4] jelentés teljességében ismerteti e mechanizmust.

2007. évi harmadik jelentésében[5] a Bizottság úgy ítélte meg, hogy az új viszonossági mechanizmus tekintetében a harmadik országokkal folytatott párbeszéd hatékonynak bizonyult. Teljes körű viszonosság valósult meg Új-Zélanddal és Mexikóval szemben. Jelentős előrehaladást értek el az Ausztráliával folytatott párbeszédben. Továbbá, hamarosan tárgyalásokat kezdenek Brazíliával egy átfogó vízummentességi megállapodásról. Kanada és az Egyesült Államok tekintetében viszont az előrelépés csekély mértékű volt. Ha e helyzet továbbra is fennáll, megfelelő megtorló intézkedéseket lehet kilátásba helyezni.

2007. szeptember 18-i következtetéseiben a Tanács tudomásul vette a Bizottság jelentését, továbbá jelezte, hogy a Tanács illetékes szervei folytatni fogják az eszmecserét.

A jelenlegi negyedik jelentés áttekinti azokat a lépéseket, amelyeket a Bizottság 2007 szeptembere óta a pozitív listán szereplő azon harmadik országokkal szemben tett, amelyek továbbra is vízumkötelezettségnek vetik alá egy vagy több tagállam állampolgárait.

II. A VISZONOSSÁGRÓL SZÓLÓ HARMADIK BIZOTTSÁGI JELENTÉS ÓTA ELÉRT EREDMÉNYEK

Miután 2007. szeptember 18-án benyújtotta a harmadik jelentést a Tanácsnak, a Bizottság további erőfeszítéseket tett az ügyben.

1. Teljes körű viszonosság fennállása

1.1. Izrael

Értesítés: Románia

2008. március 1-jén hatályba lépett az „Izrael területére való belépést szabályozó rendelet” (vízummentesség) (5768-2008 módosítás), amely előírja, hogy a rövid távú tartózkodás céljából Izraelbe beutazó összes román állampolgár mentes a vízumkötelezettség alól.

Értékelés

A vízummentesség területén jelenleg teljes körű viszonosság áll fenn valamennyi tagállammal és társult országgal szemben.

1.2. Malajzia

Értesítés: Bulgária

2008. január 21-én[6] Bulgária tájékoztatta a Bizottságot, hogy 2007. december 18-tól a rövid távú tartózkodás céljából Malajziába beutazó bolgár állampolgárok mentesek a vízumkötelezettség alól.

Értékelés

A vízummentesség területén jelenleg teljes körű viszonosság áll fenn valamennyi tagállammal és a társult schengeni országokkal szemben.

1.3. Paraguay

Értesítések: Bulgária, Románia

Bulgária tájékoztatta a Bizottságot, hogy a 2006. március 17-én Paraguay-jal aláírt vízummentességi megállapodás 2008. március 27-én[7] hatályba lépett. Ennek következtében a bolgár állampolgároknak nincs szükségük vízumra, ha rövid távú tartózkodás céljából utaznak be Paraguayba. 2007. augusztus 10-én a paraguayi hatóságok tájékoztatták a Bizottságot, hogy a 2007. május 17-i 1038. sz. Decreto alapján a román állampolgárok Paraguayba történő beutazásukkor nem esnek vízumkötelezettség alá.

Értékelés

A vízummentesség területén jelenleg teljes körű viszonosság áll fenn valamennyi tagállammal és a társult schengeni országokkal szemben.

2. A 2007. szeptember 13-i jelentés óta a viszonosság terén történt előrelépés

2.1. Ausztrália

A jelenlegi helyzet

Ausztrália elektronikus utazási engedélyt (ETA) ír elő 14 tagállam állampolgárai (Belgium, Dánia, Németország, Görögország, Spanyolország, Franciaország, Olaszország, Luxemburg, Málta, Hollandia, Ausztria, Portugália, Finnország és Svédország), valamint Izland és Norvégia állampolgárai számára.

Elektronikus vízumot (e676) ír elő 11 tagállam állampolgárai (Bulgária, Cseh Köztársaság, Észtország, Ciprus, Lettország, Litvánia, Magyarország, Lengyelország, Románia, Szlovénia és Szlovákia) részére. Mind e 11 tagállam állampolgárainak biztosítják az úgynevezett könnyített kiadási mechanizmust (az elektronikus vízum és a könnyített kiadási mechanizmus további magyarázata megtalálható az első vízumviszonosságról szóló jelentés 2. mellékletében[8]).

A viszonosság elérése céljából tett lépések:

A 2007. szeptember 13-i jelentés óta Ausztrália négy további tagállam esetében tette lehetővé a könnyített kiadási mechanizmust: 2008. március 20-tól Szlovákiának, valamint 2008. június 16-tól Bulgáriának, Lengyelországnak és Romániának.

Ausztrália 2008 közepéről 2008 októberére halasztotta az eVisitor rendszer bevezetését. Jelenlegi státuszuktól függetlenül a tagállamok, ideértve a társult schengeni országokat is elsőként fogják élvezni e rendszer előnyeit.

Az ausztrál bevándorlási és állampolgársági hivataltól kapott tájékoztatás szerint az eVisitor rendszer az alábbi előnyöket nyújtja:

- Az eVisitor idegenforgalmi vagy üzleti célból beutazásonként legfeljebb három hónapos ausztráliai tartózkodásra jogosít.

- Az eVisitor a kiadásának időpontjától számított 12 hónapig érvényes.

- A eVisitor kérelmek online és ingyen nyújthatók be.

Értékelés

A Bizottság örömmel fogadja a könnyített kiadási mechanizmus kiterjesztését Bulgáriára, Lengyelországra, Romániára és Szlovákiára. Ez azt jelenti, hogy a tagállamok a könnyített kiadási mechanizmus előnyeit élvezik vagy elektronikus utazási engedélyre (ETA) van szükségük.

A Bizottság örömmel várja az e Visitor rendszer végrehajtását, melynek eredményeként valamennyi tagállam egyenlő bánásmódban részesülhet. Ugyanakkor továbbra is szorosan figyelemmel kíséri az e Visitor rendszer végrehajtását annak érdekében, hogy az a gyakorlatban is egyenlő bánásmódot biztosítson. Mihelyt rendelkezésére áll az e Visitor rendszerre vonatkozó összes információ, a Bizottság értékelni fogja, hogy ez a rendszer egyenértékű-e a Közös Konzuli Utasítás meghatározása szerinti schengeni vízumkérelmi eljárással.

2.2. Brazília

A jelenlegi helyzet

Öt tagállam – nevezetesen Ciprus, Észtország, Lettország, Litvánia és Málta – állampolgárainak brazíliai beutazása még mindig vízumkötelezettség alá tartozik.

A 2007. november 7-i 9752 sz. szóbeli jegyzékben[9] Románia tájékoztatta a Bizottságot, hogy a Románia kormánya és a Brazil Szövetségi Köztársaság kormánya közötti, a vízumrendszer eltörléséről szóló megállapodás hatályba lépését követően 2007. november 11-től a román állampolgárok Brazília területén való átutazásuk vagy az ország területén belüli rövid utazásaik során vízummentességet élveznek.

A viszonosság elérése céljából tett lépések:

2008. április 18-én a Tanács elfogadta azt a határozatot, amely felhatalmazza a Bizottságot az Európai Közösség és Brazília közötti rövid távú tartózkodásra jogosító vízummentességi megállapodásról szóló tárgyalások megkezdésére. 2008. július 2-án a Bizottság találkozott Brazília Európai Unióhoz akkreditált képviseletével annak érdekében, hogy megkezdjék a rövid távú tartózkodásra jogosító vízummentességi megállapodásról szóló tárgyalásokat. A találkozó során a két fél megállapodott a megállapodás mielőbbi aláírásának céljával folytatandó tárgyalások ütemtervéről.

Értékelés

A Bizottság örömmel fogadja a rövid távú tartózkodásra jogosító vízummentességi megállapodásról szóló tárgyalások megkezdését, és minden tőle telhetőt megtesz a megállapodás mielőbbi megkötése érdekében.

2.3. Brunei Darussalam Állam

A jelenlegi helyzet

Valamennyi tagállam és társult ország 30 napos vízummentességet élvez.

A viszonosság elérése céljából tett lépések:

A 2008. április 22-i 3668 sz. szóbeli jegyzékben Románia tájékoztatta a Bizottságot, hogy Brunei Darussalam Állam kormányának a vízumkötelezettség eltörléséréről szóló határozatát követően 2008. február 1-től a román állampolgárok legfeljebb 30 napos tartózkodás esetén vízummentességet kapnak. Brunei Darussalam Állam külügyminisztériumának weboldala arról tájékoztat, hogy legfeljebb 30 napos tartózkodás esetén valamennyi tagállam és társult ország vízummentességet élvez.

Értékelés

Brunei Darussalam Állam 30 napig terjedő tartózkodáshoz vízummentességet ad a legtöbb olyan országnak, amellyel vízummentességi megállapodást kötött. A Brunei Darussalam Állam külügyminisztériumának weboldalán adott tájékoztatás szerint 90 napos tartózkodásra jogosító vízummentességet kizárólag a gépi leolvasásra alkalmas, általános egyesült-államokbeli útlevél birtokosainak adnak. Mivel egy harmadik ország állampolgárai kedvezőbb bánásmódban részesülnek, a Bizottság arra fogja kérni Brunei Darussalam Állam hatóságait, hogy tisztázzák ezt a megkülönböztetést. A Brunei Darussalam Állammal kapcsolatos helyzet értékelésre csak e magyarázat kézhezvétele után kerülhet sor.

2.4. Kanada

A jelenlegi helyzet

A vízumkötelezettséget fenntartják a bolgár és a román állampolgárokkal szemben.

A viszonosság elérése céljából tett lépések:

A 2007. évi jelentés óta Kanada az alábbi hat tagállam állampolgárai tekintetében szüntette meg a vízumkötelezettséget: 2007. október 31-én a Cseh Köztársasággal és Lettországgal, valamint 2008. február 29-én Magyarországgal, Litvániával, Lengyelországgal és Szlovákiával szemben. Litvánia és Lengyelország viszonylatában 2009. január 1-jétől csak a biometrikus útlevéllel rendelkező állampolgárok utazhatnak vízummentesen Kanadába.

Kanadai küldöttség tett technikai jellegű látogatást – a vízumkötelezettség felülvizsgálata céljából – Romániába 2008. április 14-16-án, illetve Bulgáriába 2008. április 17-18-án. E technikai jellegű küldetések zárójelentéseinek összeállítására várhatóan 2008 augusztusában kerül majd sor.

Értékelés

A Bizottság üdvözli a cseh, magyar, lett, litván, lengyel és szlovák állampolgárok vízumkötelezettségének megszüntetését. A Bizottság további megbeszéléseket folytat Kanadával a Bulgáriával és Romániával szembeni vízumkötelezettség megszüntetése céljából. A Bizottság ezen kívül azt próbálja elérni, hogy a Kanadával való teljes viszonosság érdekében az uniós tagállamok valamennyi állampolgára azonos jogokkal rendelkezzen az útlevele által biztosított jogállás tekintetében.

3. A 2007. szeptember 13-i jelentés óta a viszonosság terén elmaradt előrelépés

3.1. Japán

A jelenlegi helyzet

A vízumkötelezettséget továbbra is fenntartják a román állampolgárokkal szemben.

A viszonosság elérése céljából tett lépések:

2008. április 10-i levelében Japán Európai Unióhoz akkreditált nagykövete tájékoztatta a Bizottságot, hogy a japán hatóságok jelenleg vizsgálják annak lehetőségét, hogy intézkedéseket hozzanak a Japánban történő rövid távú tartózkodásra vonatkozó vízummentesség román állampolgárokra való kiterjesztésére. A vonatkozó információk összegyűjtését illetően a japán hatóságok együttműködésre szólították fel a Bizottságot és Romániát annak érdekében, hogy eloszlassák az előbbieknek a vízummentesség kiterjesztésével kapcsolatos egyes aggodalmait.

Értékelés

A Bizottság megállapítja, hogy 2008. április 10-én megküldték a japán választ, azonban továbbra is várja a 2007. júliusi saját jegyzékére adott teljes körű választ. A 2008. évi EU-Japán csúcstalálkozón elfogadott szöveggel összhangban a Bizottság megismétli az összes uniós tagállami állampolgárára vonatkozó teljes, kölcsönös vízummentesség iránti kérelmét, továbbá hangsúlyozza, hogy az uniós és a japán vezetők egyaránt fontosnak tartják a kérdés megoldását.

3.2. Panama

A jelenlegi helyzet

A vízumkötelezettséget továbbra is fenntartják a bolgár és a román állampolgárokkal szemben.

A viszonosság elérése céljából tett lépések:

A 2007. július 5-i és a 2008. április 10-i szóbeli jegyzékre hivatkozva – amelyekben arra kérték őket, hogy szüntessék meg a bolgár és a román állampolgárokkal szembeni vízumkötelezettséget – a panamai hatóságok 2008. május 7-én azt a választ adták, hogy megkezdődtek a román és a bolgár állampolgárok vízumkötelezettségének megszüntetését célzó közigazgatási eljárások.

Értékelés

A panamai hatóságok megerősítették azt a szándékukat, hogy megszüntetik a bolgár és a román állampolgárokkal szembeni vízumkötelezettségét, továbbá megindították az erre irányuló belső eljárásaikat. A Bizottság úgy véli, hogy ésszerű időt kell adni a panamai hatóságoknak, hogy befejezhessék ezeket a közigazgatási eljárásokat. Ugyanakkor szorosan figyelemmel kell kísérni ezt az eljárást annak érdekében, hogy ösztönözzék a fennmaradó vízumviszonossági kérdések gyors megoldását.

3.3. Szingapúr

A jelenlegi helyzet

A vízummentesség légi úton történő érkezés esetén 30 napra, tengeri vagy szárazföldi úton történő érkezés esetén 14 napra korlátozott. A tartózkodás – az általános vízummentességi rendszerrel összhangban – a helyszínen két 30 napos időtartammal meghosszabbítható. Viszont három ország (Ausztrália, Dél-Korea és az Amerikai Egyesült Államok) 90 napos tartózkodásra jogosító, kedvezményes vízummentességet élvez.

A viszonosság elérése céljából tett lépések:

2008. február 13-án a Bizottság technikai szintű találkozóra hívta a szingapúri hatóságokat, hogy megvitassák a teljes mértékű viszonosság – a harmadik vízumviszonosságról szóló jelentésben javasolt irányvonallal összhangban történő – helyreállításának lehetőségeit: vagy háromhónapos egyoldalú vízummentesség, vagy pedig vízummentességi megállapodás aláírása révén.

2008. április 1-jén a szingapúri hatóságok tájékoztatták a Bizottságot, hogy nem változtatják meg vízumprogramjukat. Továbbá azt hangsúlyozták, hogy a Cseh Köztársasággal, Észtországgal és Bulgáriával vízummentességi megállapodásokról folytatnak tárgyalásokat annak érdekében, hogy lehetővé tegyék ezen tagállamok állampolgárai számára, hogy vízumhosszabbítási kérelem nélkül 90 napra beutazhassanak Szingapúrba. A Cseh Köztársaság és Bulgária arról tájékoztatta a Bizottságot, hogy jelenleg nem folytat tárgyalásokat Szingapúrral. Észtország még nem adott tájékoztatást.

Értékelés

A Bizottság sajnálkozását fejezi ki amiatt, hogy az uniós polgárok nem kaptak három hónapos vízummentes tartózkodási lehetőséget, jóllehet a szingapúri állampolgárok „hat hónapon belüli három hónapos” vízummentes tartózkodási jogot élveznek az Unióban. Ezenfelül a Bizottság megállapítása szerint semmi sem mutat arra, hogy az uniós polgárok olyan vízummentességet kapnának, amely eléri a három kedvezményes bánásmódban részesülő ország szintjét.

Ezért a Bizottság azt javasolja, hogy a vízummentességi megállapodásokról folytatott tárgyalásokkal kapcsolatosan Szingapúrtól és a tagállamoktól kapott információk elemzése során – az 539/2001/EK tanácsi rendelet 1. cikkének (4) bekezdésével összhangban – megtorló intézkedések bevezetését kell fontolóra venni.

3.4. Amerikai Egyesült Államok (USA)

A jelenlegi helyzet

A következő államok állampolgáraival szemben tartanak fenn vízumkötelezettséget: Bulgária, Cseh Köztársaság, Észtország, Görögország, Ciprus, Lettország, Litvánia, Magyarország, Málta, Lengyelország, Románia és Szlovákia.

A viszonosság elérése céljából tett lépések:

Technikai és politikai szinten, különösen az EU-USA igazság-és belügyminiszteri trojka 2007. december 10-11-i és 2008. március 12-13-i ülése, valamint a 2008. június 10-i EU-USA csúcstalálkozó során, a Bizottság továbbra is határozottan felvetette az amerikai hatóságoknak a viszonosság nélküli helyzet kérdését.

2008. január 30-án az amerikai hatóságok átadtak a Bizottságnak két egyetértési megállapodás-tervezetet, amelyeket az Egyesült Államok a vízummentességi program jelölt országaival, illetve a már vízummentességet élvező országokkal kíván aláírni. E megállapodás-tervezetek több olyan elemet tartalmaztak, amely az Európai Közösség hatáskörébe tartozik, pl. az elektronikus utazásengedélyezési rendszer, az útiokmányok szigorított szabványai, valamint a schengeni szabályok által generált információkra vonatkozó rendelkezések.

2008. március 12-én az Állandó Képviselők Bizottsága (Coreper) ikerpályás megközelítés alkalmazásában állapodott meg: „ Annak érdekében, hogy lehetővé tegyék az összes EU tagállam részvételét az Egyesült Államok vízummentességi programjában, közös megállapodás született arról, hogy a tagállamok kétoldalú kötelezettségvállalásokat kezdeményezhetnek vagy dolgozhatnak ki az Amerikai Egyesült Államokkal. Ezzel összefüggésben abban is megállapodtak, hogy tiszteletben tartják az EK-jogot és teljes körűen tájékoztatják a Bizottságot. A Bizottság által lefolytatandó EK-szintű tárgyalások a 2008. március 5-én elfogadott közös megközelítést fogják követni.” Az EU–USA igazság-és belügyminiszteri trojka 2008. március 12-13-i ülésén az Európai Unió és az Egyesült Államok az említett ikerpályás megközelítést támogató közös állásfoglalást tett: „A nemzeti hatáskörbe tartozó kérdésekről a tagállami hatóságok, az EU hatáskörébe tartozókról pedig az uniós hatóságok fognak tárgyalásokat folytatni.”

Az ikerpályás megközelítés egyik ágát jelentő EK-USA kapcsolatrendszer tekintetében 2008. április 18-án a Tanács azzal bízta meg a Bizottságot, hogy az „Implementing Recommendations of the 9/11 Commission Act of 2007” (a 2007. szeptember 11-i bizottság végrehajtási ajánlásairól szóló törvény) végrehajtási ajánlásainak 711. szakaszával összhangban, az USA vízummentességi programjához történő hozzáférés egyes feltételei tekintetében tárgyalásokat folytasson az Európai Közösség és az USA közötti megállapodásról. E megbízatás alapján a Bizottság EK-USA megállapodás-tervezetet dolgozott ki, amelyet a tagállamok jóváhagytak. E megállapodás célja, hogy a vízummentességi programba való belépés és folyamatos részvétel érdekében eleget tegyen az EK hatáskörébe tartozó egyesült-államokbeli jogi követelményeknek. Ez a megállapodás-tervezet képezte az alapját a Bizottság és az amerikai hatóságok közötti első megbeszélésnek, amelyet 2008. április 29-én folytattak az USA vízummentességi programjának EK-hatáskörbe tartozó feltételeiről. Az említett találkozón az Amerikai Egyesült Államok megerősítette, hogy elkötelezett az EK-szintű együttműködés fejlesztése mellett.

Ezen belül az információcsere jelent kulcsfontosságú területet az amerikai hatóságok számára. A Bizottság és a tagállamok azonban jogi korlátozások miatt nem tekintik lehetségesnek az EU-adatbázisokból származó információk (pl. Eurodac és SIS) cseréjét harmadik országokkal. Mindamellett a Bizottság elkötelezett az iránt, hogy ezzel egyidejűleg még inkább kihasználják az amerikai hatóságokkal való információcsere lehetőségeit. Ezt ismételte meg Barrot alelnök a Chertoff államtitkárnak küldött 2008. június 25-i levelében, amelyben hangsúlyozta annak szükségességét, hogy a vízummentességi programba való belépés és folyamatos részvétel érdekében eleget tegyenek az EK hatáskörébe tartozó (hazatelepítés, megerősített útiokmányok és repülőtéri biztonság) egyesült-államokbeli jogi követelményeknek. Az Amerikai Egyesült Államok még nem válaszolt erre a levélre.

A közösségi szintű megközelítés részeként a Bizottságnak azt is meg kell vizsgálnia, hogy az elektronikus utazásengedélyezési rendszer keretében történő utazásengedélyezés egyenértékű-e a vízumkötelezettséggel vagy sem. 2008. június 9-én a szövetségi közlönyben közzétették az elektronikus utazásengedélyezési rendszer ideiglenes végső jogszabályát. A Bizottság az ideiglenes végső jogszabály alapján előzetes értékelést fog adni arról, hogy az elektronikus utazásengedélyezési rendszer egyenértékű-e vagy sem a Közös Konzuli Utasítás meghatározása szerinti schengeni vízumkérelmi eljárással, és egyúttal az is elemezni fogja, hogy milyen adatvédelmi hatásai vannak az említett rendszernek. Ugyanakkor a Bizottság csak a végső jogszabály szövetségi közlönyben való közzétételét követően, azaz 60 nappal annak hatályba lépését megelőzően tud majd végső értékelést adni.

A kétoldalú megállapodások vonatkozásában hét tagállam írt alá egyetértési megállapodást az Amerikai Egyesült Államokkal: 2008. február 27-én a Cseh Köztársaság, 2008. március 12-én Észtország és Lettország, 2008. március 17-én Magyarország, Litvánia és Szlovákia, valamint 2008. április 11-én Málta. Ezenfelül Bulgária 2008. június 17-én a vízummentességi program biztonsági követelményeit körvonalazó ideiglenes nyilatkozatot írt alá az Amerikai Egyesült Államokkal. A terrorizmus elleni küzdelem területén folytatott együttműködés – így a terrorista fenyegetésekkel kapcsolatos információk megosztása terén folytatott hírszerzési együttműködés – javítása érdekében az Egyesült Államok kétoldalú megállapodásokra törekszik néhány tagállammal. Például Németország 2008. március 11-én a súlyos bűnözés megelőzése és az ellene folytatott küzdelem terén való együttműködés megerősítéséről szóló megállapodást írt alá, Magyarország pedig 2008. március 20-án írt alá megállapodást az Amerikai Egyesült Államokkal az ismert terroristákkal és terroristagyanús személyekkel kapcsolatos bizalmas információk cseréjéről.

Értékelés

A 2007. szeptember 13-i jelentés óta az Amerikai Egyesült Államok hét egyetértési megállapodást írt alá a tagállamokkal, illetve egy ideiglenes nyilatkozatot egy további tagállammal; EK-szintű tárgyalásokat kezdett, valamint közzétette az elektronikus utazásengedélyezési rendszer ideiglenes végső jogszabályát. Ugyanakkor a vízummentességi programhoz nem csatlakoztak további tagállamok. Az EU és az USA ismételten megerősítették azt a közös célkitűzésüket, hogy a lehető leghamarabb megvalósítsák a tagállamok és az Amerikai Egyesült Államok közötti biztonságos vízummentes utazást az alkalmazandó jogszabályok teljes betartásával. Ezt legutóbb a 2008. június 10-i EU-USA csúcstalálkozón közösen elfogadott, alábbi nyilatkozatban ismételték meg: „Együtt fogunk dolgozni a vízummentes utazás biztonságosságának erősítése érdekében, és az Amerikai Egyesült Államok változatlanul elkötelezett vízummentességi programjának az összes EU tagállamra való mielőbbi kiterjesztése mellett, ideértve azt is, hogy idén további EU tagállamokat vesz fel a vízummentességi programba.”

A fentiek alapján a Bizottság úgy véli, hogy amennyiben az Amerikai Egyesült Államok nem tartja meg azon ígéretét, hogy év végéig további EU tagállamokra terjeszti ki a vízummentességi programot, akkor a teljes viszonosság irányában történő előrelépés meggyorsítása érdekében fontolóra kell venni megfelelő lépések megtételét az USA-val szemben. Amennyiben 2008 végéig a vízmummentességi programot nem terjesztik ki további EU-tagállamokra, a Bizottság megtorló intézkedésekre tesz majd javaslatot, pl.: 2009. január 1-től a vízumkötelezettség ideiglenes visszaállítására a diplomáciai és a szolgálati/hivatalos útlevéllel rendelkező amerikai állampolgárokkal szemben. Ezt az ideiglenes intézkedést azután fogják megszüntetni, hogy érzékelhető előrelépést sikerült elérni az USA-val szembeni vízumviszonosság irányában. Az elektronikus utazásengedélyezési rendszer vonatkozásában a Bizottság azt követően ad előzetes és végső értékelést, hogy a végső jogszabályt közzétették a szövetségi közlönyben.

III. Következtetés

A Bizottság úgy ítéli meg, hogy a legutóbbi, 2007. szeptember 13-i jelentés óta ismételten hatékonynak bizonyult az új viszonossági mechanizmus tekintetében a harmadik országokkal folytatott párbeszéd. Három további országgal (Izrael, Malajzia és Paraguay) sikerült teljes vízumviszonosságot elérni. Ezenfelül a Bizottság jelentős előrehaladást ért el a párbeszéd terén Kanadával, amely csak Bulgáriával és Romániával szemben tartotta fent a vízumkötelezettséget. Az Ausztráliával folytatott párbeszéd során a Bizottság elérte, hogy valamennyi tagállam hozzáférjen a könnyített kiadási mechanizmushoz, valamint hogy 2008 októberétől valamennyi tagállam állampolgárai egyenlő bánásmódban részesüljenek. Mindazonáltal alaposan figyelemmel fogják kísérni az ausztrál eVisitor rendszer végrehajtását. Megkezdődtek az Európai Közösség és Brazília közötti tárgyalások a rövid távú tartózkodásra jogosító vízummentességi megállapodásról annak érdekében, hogy teljes vízumviszonosságot érjenek el Brazíliával.

Nem történt előrelépés Japánnal, Panamával, Szingapúrral és az Amerikai Egyesült Államokkal kapcsolatban. Szingapúr tekintetében a Bizottság azt javasolja, hogy amennyiben a teljes viszonosság ésszerű időn belül nem valósul meg, vezessenek be megtorló intézkedéseket.

Az Amerikai Egyesült Államok vonatkozásában nem történt érzékelhető előrelépés, a Bizottság és az egyes tagállamok összes erőfeszítése, továbbá az USA azon ígérete ellenére, hogy idén a vízummentességi programot további tagállamokra terjeszti ki. Ezért amennyiben továbbra sem történik előrelépés, a Bizottság megtorló intézkedésekre tesz majd javaslatot, pl.: 2009. január 1-től a vízumkötelezettség ideiglenes visszaállítására a diplomáciai és a szolgálati/hivatalos útlevéllel rendelkező amerikai állampolgárokkal szemben. Az egyesült-államokbeli elektronikus utazásengedélyezési rendszer vonatkozásában a Bizottság azt követően készíti el előzetes és végső értékelését, hogy a végső jogszabályt közzétették a szövetségi közlönyben.

Tekintettel a teljes viszonosság elérésének fontosságára, a Bizottság bejelenti azon szándékát, hogy legkésőbb 2009. június 30-án újból jelentést tesz az Európai Parlamentnek és a Tanácsnak, jóllehet hivatalosan a 851/2005/EK tanácsi rendelet 1. cikkének (5) bekezdése értelmében ilyen jelentést csak 2010. június 30-ra kellene előterjesztenie.

[1] HL L 81., 2001.3.21., 1. o.

[2] HL L 141., 2005.6.4., 3. o.

[3] COM (2006) 3 végleges.

[4] COM (2006) 568 végleges.

[5] COM (2007) 533 végleges.

[6] HL C 62., 2008.3.7., 2. o.

[7] Várjuk Bulgária hivatalos értesítését.

[8] COM (2006) 3 végleges.

[9] HL C 19., 2008.1.25., 1. o.